Apr 8, '13
Myen ga shaga ai majaw dai wa hpe Myen re ngu n-mai tsun nga ai. Hpa majaw i? nga yang- shi a Htunghking lailen ni gaw Miwa akyang lailen rai taw nga ai majaw rai nga ai. Dai hte maren Lachik mying hkam da ai Zahkung Ting Ying mung Lachik ga mi shaga taw ai nga tim, Lachik Hking mi hpun taw nga ai raitim, shi a kyang lailen ni gaw Miwa lailen, Miwa Htunghking sha rai nga ai. Miwa Htunghking lang taw nga ai, Miwa myit jasat rawng taw nga ai Zahkung Ting Ying hpe gara hku Lachik ajet re ngu tsun lu na ga ta? Langda u gaw gara hku U Yen Sinwa byin tai wa lu na rai ata?
Dai ni- Munghpawm Myen mungdan e Jinghpaw mying, Sam mying, Myen mying shamying nna nga taw ai Miwa ni gayet sat nma rai nga ai. Dai majaw mung- Jinghpaw, Kayin, Sam, Myen, Yakhaing, Mun nga nna sha nga ai Munghpawm Myen mung dan gaw- Mungchying sha amyu (130) jan pyi anga wa sai da. Mau sa. Mau sa. Lachyum gaw Munghpawm myen mungdan de Miwa ni grai kaput shang wa sai ngu ai lachyum rai nga ai. Dai Miwa ni hta - Ting Ying gaw Lachik amyu Zahkung mying shamying da ai zawn, Myen mying shamying nna Budda naw masu taw ai Miwa ni grai law nga ai. Dai ni hta na n-kau mi hpe tang madun dan mayu nngai. Dai ni gaw-
Teng sha nga yang - Zahkung Ting Ying a NDAK hpung ni gaw 2009- ning hta Jarit sin dap “ Boarder Guard Force” hpe hkap la nna, hpyen ma (300) sha tawn na ahkang lu mat sai re. Dai pyi kata lam chye na matu Myen ni loi li naw matep lawm nga ai. Ganang na Shanglawt ni hpe wa gasat na Zahkung Ting Ying a Pyitu tsit (600) jan dawng gale pru wa a ta? Mahtai gaw asan sha rai nga ai. Grau nna Zahkung Ting Ying hpe Miwa re chye mat,shi a chyahkyawn myit kyang ni hpe chye mat ai Myu tsaw, mungtsaw ai Lachik hte Lawngwaw hpu nau ni yawng hkra ngu na daram Shanglawt KIA hte pawng nna Zahkung Ting Ying hpe bai n-htang gasat taw nga sai re. Hpang jahtum Dap run mat ai Zahkung Ting Ying gaw masha marai mi gumhpraw Sen hkun hkun jaw nna, pyitu tsit bai lahkawn lam shiga ni hta na chye lu nga ai. s Raitim dai ni gaw- shawng lam de du ai shaloi “Anhte Jinghpaw she rai ga ai law”…nga - Sinat kabai nna hprawng dumbre mat ma ai lam chye lu ai. Ka-ni ya ni a gumhpraw gan gawat sha ai lam ni sha rai nga ai. Zahkung Ting Ying wa Ka-ni ya Baw nu n-dep mat salu ai. Nau kri ai Tauleng manya shachyoi hkrum nu ai re.
Raitim PyituTsit mying hkam Miwa (600) jan kaw matep lawm nna si hkala hkrum ai saidaw saichyen ni a matu gaw yawn hpa kaba rai nga ai. Dai Bunglat hka ni hpe Zahkung Ting Ying lani mi na aten hta wa nan bai wa ra na rai nga lu ai.
Hkum mau nga sa. Hkum myit sa. Nang hpe Pugang Sin machyi ai myu W-P sha ni la dingda nga ga ai. Annau, an hkau ni lahkrip ra ra hte myit mang sa let Awm Dawm Shanglawt ai “Gumrawng Gumtsa Wunpawng Jinghpaw Mungdan” hpe lawan ladan gaw de sa wa na aten ladaw nan rai nga saga ai law.
Myutsaw/ Mungtsaw ai-
luo_Latn kac_Latn kac_Latn kac_Latn kac_Latn kac_Latn kac_Latn